ET Euroopa Liidu Teataja C 206/16

Ärakuulamise eest vastutava ametniku lõpparuanne (1)

Euro intressimäära tuletisinstrumendid

(AT.39914)

(2017/C 206/06)

5. märtsil 2013. aastal algatas Euroopa Komisjon Barclaysi, (2) Deutsche Banki, (3) Société Générale’i, RBSi, (4) Crédit Agricole’i, HSBC ja JP Morgani (5) suhtes määruse (EÜ) nr 1/2003 (6) artikli 11 lõike 6 kohase menetluse.

Pärast kokkuleppe sõlmimiseks peetud arutelusid ja kokkuleppemenetluse ettepaneku esitamist vastavalt määruse (EÜ) nr 773/2004 (7) artikli 10a lõikele 2 võttis Euroopa Komisjon 29. oktoobril 2013 vastu ettevõtjatele Barclays, Deutsche Bank, Société Générale ja RBS („kokkuleppemenetluse pooled“) adresseeritud vastuväited. Vastuväidetes märgiti, et kokkuleppemenetluse pooled osalesid aastatel 2005–2008 igaüks mingil ajal kokkulepetes ja/või kooskõlastatud tegevuses eesmärgiga moonutada euro üleeuroopalise pankadevahelise intressimääraga ja/või euro üleööturu keskmise aastaintressimääraga seotud euro intressimäära tuletisinstrumentide hinnastamiskomponentide tavapärast kujunemist. Sellised kokkulepped ja kooskõlastatud tegevus kujutavad endast ELi toimimise lepingu artikli 101 lõike 1 ja EMP lepingu artikli 53 lõike 1 ühte ja järjepidevat rikkumist.

Oma vastustes vastuväidetele kinnitasid kõik kokkuleppemenetluse pooled, et vastuväited arvestavad nende kokkuleppemenetluse ettepaneku sisu.

Olen otsuse 2011/695/EL artikli 16 kohaselt analüüsinud, kas kokkuleppemenetluse pooltele adresseeritud otsuse eelnõu käsitleb vaid neid vastuväiteid, mille puhul kokkuleppemenetluse pooltele on antud võimalus oma arvamus esitada, ja olen jõudnud järeldusele, et see on nii.

Pidades silmas ülaltoodut ja võttes arvesse, et kokkuleppemenetluse pooled ei ole saatnud mulle ühtegi taotlust ega kaebust, (8) leian, et kõnealuses juhtumis on olnud tagatud nende menetlusõiguste tõhus kasutamine.

Brüssel, 29. november 2013 Joos STRAGIER

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes; ELT L 275, 20.10.2011, lk 29) artiklitele 16 ja 17.

(2) Barclays plc, Barclays Bank plc, Barclays Directors Limited, Barclays Group Holdings Limited, Barclays Capital Services Limited. 29. oktoobril 2013 laiendas komisjon menetlust ka ettevõtjale Barclays Services Jersey Limited.

(3) Deutsche Bank AG, DB Group Services (UK) Limited ja Deutsche Bank Services (Jersey) Limited.

(4) The Royal Bank of Scotland Group plc ja The Royal Bank of Scotland plc.

(5) Ettevõtjate Crédit Agricole, HSBC ja JP Morgan suhtes algatatud menetlused on pooleli.

(6) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(7) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(8) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse pooled, kes astuvad arutellu kokkuleppe sõlmimiseks vastavalt määruse (EÜ) nr 773/2004 artiklile 10a, pöörduda kokkuleppemenetluse jooksul igal ajal ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23) lõige 18 (ELT C 167, 2.7.2008, lk 1).